SA’ners het moed vir 2021 – peilingSuid-Afrikaanse vlag. Argieffoto. Die meerderheid van die Suid-Afrikaners wat einde verlede jaar deelgeneem het aan ŉ aanlyn peiling beskou verlede jaar as ’n besonderse slegte jaar en glo nie dat dinge vinnig na normaal gaan terugkeer nie. Tog was Suid-Afrikaners versigtig optimisties dat 2021 ’n beter jaar vir hulself én die land gaan inhou. Die marknavorsingsfirma Ipsos het tussen 23 Oktober en 6 November 2020 wêreldwyd 23 000 aanlyn onderhoude in die meeste van die ontwikkelende lande, insluitend Suid-Afrika, gevoer. Dié peiling toon dat 95% van Suid-Afrikaners 2020 as ’n slegte jaar vir hulle en hul geliefdes beskou het. Soveel as 60% glo dit is onwaarskynlik dat die lewe weer na normaal sal terugkeer ná die Covid-19-pandemie. Driekwart van die Suid-Afrikaners wat aan die peiling deelgeneem het, sê boonop dit is onwaarskynlik dat die ekonomie ten volle sal herstel. Byna nege uit elke tien (89%) Suid-Afrikaners het nietemin aangedui dat hulle van plan is om die persoonlike voornemens wat hulle vir hulself gestel het na te streef. Die peiling wys dat Suid-Afrikaners nog altyd positiewer as die wêreld se gemiddelde was. Die meerderheid van die deelnemers (77%) was optimisties dat 2021 ’n beter jaar sal wees. “Dit dui moontlik daarop dat ons ŉ hoopvolle nasie is wat daarna streef om die beste van ŉ moeilike saak te maak.” Dit blyk verder uit die peiling dat mense wêreldwyd optimisties is daaroor dat ŉ suksesvolle entstof in 2021 wyd beskikbaar sal wees in die lande waarin hulle woon, met 60% van mense rego or die wêreld wat glo dat dit “waarskynlik” sal gebeur. Ipsos wys egter daarop dat Suid-Afrikaners minder optimisties was oor die verspreiding van die Covid-19-entstof. Die res van die wêreld en Covid-19 China het verreweg die meeste optimisme met 9 uit 10 (89%) van dié land se mense wat glo dat ŉ suksesvolle entstof algemeen beskikbaar sal wees. Wêreldwyd glo slegs drie uit 10 (30%) mense wat aan die peiling deelgeneem het, dat die wêreld ten goede sal verander as gevolg van die pandemie. Die meerderheid (61%) wêreldwyd meen dat hulle nog ŉ jaar lank ŉ masker in die openbaar sal moet dra. Daar is slegs vyf lande, onder meer Swede (18%) en Nieu-Seeland (30%), waar die minderheid deelnemers dink dit is waarskynlik dat mense vir nog ŉ jaar lank maskers sal moet dra. Byna die helfte van die deelnemers wêreldwyd (47%) glo dat daar vorentoe nóg ŉ wêreldwye pandemie gaan uitbreek, wat deur ŉ nuwe virus veroorsaak word.